02013R0216 — ET — 16.01.2019 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B NÕUKOGU MÄÄRUS (EL) nr 216/2013, 7. märts 2013, Euroopa Liidu Teataja elektroonilise avaldamise kohta (ELT L 069 13.3.2013, lk 1)

Muudetud:









▼B

NÕUKOGU MÄÄRUS (EL) nr 216/2013,

7. märts 2013,

Euroopa Liidu Teataja elektroonilise avaldamise kohta







Artikkel 1

1. Kooskõlas käesoleva määrusega avaldatakse ELTd Euroopa Liidu institutsioonide ametlikes keeltes elektroonilisel kujul.

2. Olenemata artiklist 3 on üksnes elektroonilises vormis avaldatud ELT (edaspidi „ELT elektrooniline versioon”) autentne ja õiguslikult siduv.

Artikkel 2

▼M1

1. ELT elektroonilisel versioonil on kvalifitseeritud elektrooniline allkiri, mis on määratletud kooskõlas Euroopa Parlamendi ja nõukogu määrusega (EL) nr 910/2014, ( 1 ) või kvalifitseeritud e-tempel, mis on määratletud kooskõlas määrusega (EL) nr 910/2014. Elektroonilise allkirja või e-templi kvalifitseeritud sertifikaadid ja nende uuendamine avaldatakse EUR-Lex'i veebisaidil, et avalikkusel oleks võimalik kontrollida kvalifitseeritud elektroonilist allkirja või kvalifitseeritud e-templit ja ELT elektroonilise versiooni autentsust.

▼B

2. ELT elektrooniline versioon sisaldab teavet selle avaldamise kuupäeva kohta.

3. ELT elektrooniline versioon tehakse avalikkusele kättesaadavaks veebisaidil EUR-Lex mittevananenud kujul ja piiramata ajaks. Väljaannet saab lugeda tasuta.

Artikkel 3

1. Kui ELT elektroonilist versiooni ei ole võimalik avaldada erandlike ja ettenägematute häirete tõttu Euroopa Liidu Väljaannete Talituse infosüsteemis, taastatakse infosüsteemi toimimine võimalikult kiiresti.

Väljaannete talitus määrab kindlaks nimetatud häire esinemise aja.

2. Kui ELTd on vaja avaldada ajal, mil väljaannete talituse infosüsteem ei toimi lõikes 1 osutatud häire tõttu, on õiguslikult siduvaks versiooniks ELT trükiversioon.

Kui väljaannete talituse infosüsteemi toimimine on taastatud, tehakse esimeses lõigus osutatud trükiversioonile vastav elektrooniline versioon teavitamise eesmärgil veebisaidil EUR-Lex avalikkusele kättesaadavaks ning see sisaldab ainult sellekohast teavet.

3. Kui väljaannete talituse infosüsteemi toimimine on taastatud, antakse veebisaidi EUR-Lex kaudu teavet kõigi lõike 2 esimese lõigu kohaselt õiguslikult siduvate trükiversioonide kohta.

Artikkel 4

1. Seoses ELT elektroonilise versiooniga vastutab väljaannete talitus järgmiste valdkondade eest:

a) ELT elektroonilise versiooni avaldamine ja selle autentsuse tagamine;

b) ELT elektroonilise versiooni koostamiseks vajaliku infosüsteemi rakendamine, haldamine ja hooldus, samuti süsteemi ajakohastamine kooskõlas tehnilise arenguga tulevikus;

c) tehniliste vahendite käitamine ja arendamine, et tagada kõigile kasutajatele juurdepääs ELT elektroonilisele versioonile;

d) sisejulgeoleku- ja juurdepääsueeskirjade kehtestamine seoses infosüsteemiga, mis on vajalik ELT elektroonilise versiooni koostamiseks;

e) elektrooniliste failide säilitamine ja arhiveerimine, nende käitlemine kooskõlas tehnilise arenguga tulevikus.

2. Väljaannete talitus teeb lõikes 1 sätestatud vastutusest tulenevaid toiminguid vastavalt otsusele 2009/496/EÜ, Euratom.

Artikkel 5

Käesolev määrus jõustub tema vastuvõtmisele järgneva neljanda kuu esimesel päeval.

Käesolev määrus on tervikuna siduv ja vahetult kohaldatav kõikides liikmesriikides.